የበጋ ወራት ውድድሮች በአጓጊ ፍልሚያዎች ይጠናቀቃሉ
ባለፉት ስድስት ወራት በሠራተኛው መካከል ሲካሄድ የቆየው የበጋ ወራት ውድድር የፊታችን እሁድ ይጠናቀቃል። ከአስር በላይ በሆኑ ስፖርታዊ ውድድሮች ሠራተናውን ሲያፋልም የነበረው የስፖርት መድረክ ከሌላው ጊዜ በተለየ በአጓጊ ውድድሮች እንደሚፈፀም የኢሰማኮ የስፖርት ክፍል ሃላፊ አቶ ዮሴፍ ካሳ ተናግረዋል። በፍፃሜው ውድድሮች በተለይም በአንደኛ ዲቪዚዮን እግር ኳስ እሁድ ዕለት አሸናፊውን ለመለየት የሚካሄዱት ሁለት ጨዋታዎች በጉጉት የሚጠበቁ ናቸው። አስራ ስድስት ነጥቦችን ይዞ የደረጃ ሰንጠረዡን እየመራ የሚገኘው ኢትዮጵያ ፖስታ አገልግሎት ድርጅት ጥዋት 2፡30 ላይ በጎፋ ሜዳ አስር ነጥብ ካለው የኢትዮጵያ አየር መንገድ ጋር የሚያደርጉት ጨዋታ ተጠባቂ ነው። በተመሳሳይ ሰዓት ኢትዮ ቴሌኮም አስራ ሦስት ነጥብ ይዞ አስራ ሁለት ነጥብ መሰብሰብ ከቻለው ሙገር ሲሚንቶ ጋር ወሳኝ ጨዋታ ያደርጋል። የኢትዮጵያ ፖስታ አገልግሎት ድርጅት ጨዋታውን ማሸነፍ ከቻለ በአስራ ዘጠኝ ነጥቦች የሌሎችን ውጤት ሳይጠብቅ ቻምፒዮን መሆኑን ያረጋግጣል። ኢትዮ ቴሌኮም ተጋጣሚውን አሸንፎ የኢትዮጵያ ፖስታ አገልግሎት ከተሸነፈ ሁለቱም ቡድኖች በእኩል አስራ ስድስት ነጥብ ላይ ስለሚቀመጡ ቻምፒዮኑን ለመለየት ሌላ የፍፃሜ ጨዋታ ማስፈለጉ አይቀርም። ስለዚህ የእሁዱ ጨዋታ ለሁለቱ የሠራተኛ ቡድኖች ወሳኝና በጉጉት የሚጠበቁ ሆነዋል። በሁለተኛ ዲቪዚዮን እግር ኳስ ውድድር የፍፃሜ ተፋላሚዎቹ የተለዩ ሲሆን ጠዋት 4፡30 በጎፋ ሜዳ በሚደረገው ጨዋታ ቻምፒዮኑ ይለያል። አንበሳ ኢንተርናሽናል ባንክና ቃሊቲ ብረታብረት ፋብሪካ የፍፃሜው ጨዋታ ተፋላሚዎች መሆናቸውን ቀደም ብለው አረጋግጠዋል። የእግር ኳስ ውድድሮች እሁድ ቢጠናቀቁም የቤት ውስጥ ውድድሮች ቀደም ብለው ቅዳሜ ዕለት በተለያዩ ሜዳዎች ይቋጫሉ። በሴቶች ቮሊቦል 8፡ 00 ላይ በሙገር ሜዳ የፍፃሜ ጨዋታ ይኖራል። በዚህ የፍፃሜ ፍልሚያም አንበሳ የከተማ አውቶብስ አገልግሎት ድርጅት ብሔራዊ አልኮልና አረቄ ፋብሪካን የሚገጥም ይሆናል። በተመሳሳይ ሜዳ ከሴቶቹ የፍፃሜ ጨዋታ በኋላ በወንዶች መካከል ሙገር ሲሚንቶ ፋብሪካ ከብሔራዊ አልኮልና አረቄ ፋብሪከ ጋር የፍፃሜ ጨዋታ ያደርጋሉ። በጠረጴዛ ቴኒስ ሴቶች አንደኛ ዲቪዚዮን የፍፃሜ ውድድር ኢትዮ ቴሌኮም አንበሳ አውቶብስን 8፡00 ላይ በብርሃንና ሰላም ሜዳ ይገጥማል። በተመሳሳይ በወንዶችም ኢትዮ ቴሌኮም ብርሃና ሰላም ማተሚያ ድርጅትን የሚገጥም ይሆናል። በሁለተኛ ዲቪዚዮን ጠረጴዛ ቴኒስ ውድድር ደግሞ አዲስ አበባ ሒልተን ሆቴል ከብርሃና ሰላም ማተሚያ ጋር እንደሚገጥም ታውቋል። ህብረተሰቡ በሚኖርበትና በሚሠራበት አካባቢ ስፖርታዊ እንቅስቃሴዎችን በማዘውተር ጤናማ እንዲሆን የስፖርት ፖሊሲው ይደነግጋል። ሠራተኛው ማህበረሰብ በብዙ ተቋማት በሚሠራበት አካባቢ ስፖርታዊ እንቅስቃሴዎች ላይ በስፋት ሲሳተፍ ባይስተዋልም ዓመታዊ የሠራተኞች ስፖርት ውድድሮች ላይ ሲሳተፍ ይታያል። ይህም የኢትዮጵያ ሠራተኛ ማህበራት ኮንፌዴሬሽን (ኢሠማኮ) በዓመት የተለያዩ መርሐ ግብሮች የሚያከናውናቸው የተለያዩ የስፖርት መድረኮች ናቸው። ከነዚህ የኢሠማኮ የስፖርት መድረኮች ትልቅ ትኩረት የሚሰጠውም ዓመታዊው የሠራተኞች የበጋ ወራት የስፖርት ውድድር በጉልህ ተጠቃሽ ነው። የሠራተኞች የበጋ ወራት የስፖርት ውድድር በአገራችን ስፖርት ታሪክ መካሄድ ከጀመረ ረጅም ዓመታትን ያስቆጠረና አንጋፋ ከመሆኑ ባሻገር አገርን ወክለው የመካከለኛና ምስራቅ አፍሪካ (ሴካፋ) ዋንጫን ጨምሮ በሌሎች ዓለም አቀፍ መድረኮች መሳተፍ የቻሉ ስፖርተኞችን ያፈራ ስለመሆኑ ይነገራል።አዲስ ዘመን ግንቦት 29/2011